საბა მეტრეველი

**აგვისტოს ციებ–ცხელება**

თბილისი

2013

**მოქმედნი პირნი:**

**გიგი ჯაფარიძე**– კარდიოლოგი

**ქსენია მასწავლებელი** –ფიზიკის მასწავლებელი

**კუპატაძე –** არქეოლოგი

**მირანდოლინა** – მუსიკოსი

**ნინი** – გიგის მეზობელი

**ბიბი –** გიგის უმცროსი მეგობარი

**პირველი სცენა**

(გიგის დაბადების დღეა, მაგიდაზე აწყვია თეფშები და ჭიქები, ფურშეტის სახე აქვს.

შემოდიან კუპატაძე და მირანდოლინა, შემოაქვთ ტორტი და მღერიან: რა ლამაზი დღეა...)

**კუპატაძე** – აბა, გიგი-gigi, აღიარე, რამდენი წლის გახდი!

**გიგი** – შე გადაღძუებულო და ხრონწო, საკუთარ პასპორტში ჩაიხედე!

**კუპატაძე** – ჰე, ახლა, ასაკი, ასაკი გვითხარი

**გიგი** – სხვათ შორის, ჩემი ასაკი ჩემი სიმდიდრეა (მღერის: მაი გადა მაიო ბაგატსტვო). ისე, კუპატაძე გადაღძუებულო, დამპალო და დამღძალო, შენმა სტუდენტებმა იციან, რომ მათი ლექტორი გადათავდაღმართებულშია და ცალი ფეხი სამარეში აქვს გადადგმული?!

**კუპატაძე** – შე მართლა დამპალო და დამღძალო, რატომ ვარ გადათავდაღმართებულში, რატომ?

**გიგი** – ბიჭო, რამდენი წელია, რაც ~ორმო~ გაგერია თარიღში. 40–წლიდან სიტყვა ორმოს რომ ვერ მოიცილებ, არ იცი? თანაც ნახევარი ცხოვრების გზა გავლილი გაქვს, თანაც 40 წელი და ზევით – ეს არის მზე დასავლეთისკენ გადასული

**კუპატაძე** – თორემ შენი მზე არაა გადახრილი, აი!

**გიგი** – მე ზენიტში ვარ ჯერ, ხრონწო, შენთან შედარებით თოთო ორგანიზმი მაქვს, კოკობში ვარ და ვიფურჩქნები შენს ჯინაზე (იცინის)

**მირანდოლინა** – ვეღარ გავიგე, ვისი დაბადების დღეა, კუპატაძის თუ

**კუპატაძე** – სახელი მაქვს მე!

**გიგი** – გოჩა არქეოლოგის დაბადების დღე მხოლოდ ვანგამ იცოდა, ჩვენ მაგას ვერ გავიგებთ, საუკუნის საიდუმლოა!

**მირანდოლინა** – გიგი, ამ ჭიქით, `იმ ქალს, იმ ბერიკაცს გაუმარჯოს, ვისი ცხოვრების გზაც შვეულია~...

**გიგი** – მოიცა–მოიცა, აქ არც ქალია იუბილარი და არც ბერიკაცი ვინმე!

**მირანდოლინა** – მაშინ ქალაქში ცნობილ კარდიოლოგს გაუმარჯოს, კაცს, რომელსაც მუდამ პროტესტი აქვს თავისი დაბადების დღის გამო

**გიგი** – მართალი ხარ, მირო, არ მიყვარს ეს დღე, არც არასდროს აღმინიშნავს, განსაკუთრებით სევდიანი და ტკვილიანი ვარ ამ დღეს, რატომ, არ ვიცი

**კუპატაძე** – ნუ, ახლა, შენს ასაკში აღარ ზეიმობენ , გიგილოოოოოოო

(კალათით ხელში შემოდის ქსენია მასწავლებელი)

**ქსენია** **–** აქა მშვიდობა! დაგლოცოთ დედა ღვთისმშობელმა!

**კუპატაძე –** როგორ ბრძანდებით, ქალბატონო ქსენია? (გადაკოცნის)

**ქსენია –** როგორც უფალს უნდა

**მირანდოლინა –** მოგვენატრეთ, დიდი ხანია აღარ გვინახავხართ (გადაეხვევა)

**ქსენია** – (გიგის) ა, ხომ ხედავ, ვუყვარვარ ყველას, მეხვევა ცა და ქვეყანა, ქალი და კაცი, დიდი და პატარა (ტირილი შეერევა ხმაში). გიგი, ნახე, კექსი მოგიტანებურჟუიკაში გამოგიცხვე, ვიცოდი, გაგიხარდებოდა.

**გიგი** – ო, ქსენო–ქსენო, დიდი მადლობა, შემოგვიერთდი სიმღერაში

**ქსენია** – რა მემღერება, შე კაცო, ერთ თვეში 80 წლის ვხდები, სულთამხუთავი კართან მომადგა და ისე მივდივარ ამ ქვეყნიდან, ვერ გავიგე, წყევლაა თუ ლოცვა: ღმერთმა ტკილად დაგაბეროსო

**გიგი** – დიდი ილია ამბობდა, ღმერთმა ნუ დაგაბეროთო

**კუპატაძე** – რუსთაველმა რა ათქმევინა როსტევან მეფეს, ალბათ, გახსოვთ, ქალბატონო ქსენია

**ქსენია** – კილაკავად მახსოვს

**მირანდოლინა** – რადა, ამქვეყნად ყველაზე დიდი ჭირი რაც არსებობს, ის მჭირს, სი–ბე–რე–ო

**ქსენია** – ჰოდა, მაინც მეიყარეთ ჩემი ხნის!

**გიგი** –აბა, დაგვილიე ერთი ჭიქა, ქსენო!

**ქსენია** – ჩემი ძუძნაწოვარა შვილებივით მიყვარხარ. შენ მაინც იცი, რა ნატანჯი ვარ!

**კუპატაძე –** ჩვენც გვითხარით, რა იტანჯეთ ასეთი

**ქსენია** – რაც დევიბადე, სულ ომსა და უბედურობაში ვარ, დედა! რამ აღარ გადაიარა ჩემს თავზე: 30–იანი წლების რეპრესიები, სასიკვდილე ჰიტლერი და დიდი სამამულო ომი, 56 წლის სისხლიანი მარტი, მერე უძრაობის პერიოდი, მერე 9 აპრილის სიმწარე, მაგის მერე ნგრევა, უბედურობა, შიმშლი, გაჭირვება, ისევ ომი, აფხაზეთი, ცხინვალი, მხედრიონის თარეში, ვაიმე... აღარ მინდა გახსენება, აღარ! დედა–დედა, რა სიმწარეები მაქვს ნანახი, სამჯერ ვარ გადარჩენილი გაუპატიურებას და რა მელოდება წინ, ვინ იცის!

**მირანდოლინა** – ქალბატონო ქსენია, აღარ გვინდა სიმწარე, მოდი, ვიმღეროთ რამე

**გიგი** – არიქა, წითელბაბთიანი 7–სიმიანი იშხნელების გიტარა ქსენოს!

(შემოაქვს გიტარა) – აჰა, ქსენო, აატირე შენებურად (მღერიან `შორი გზიდან სატრფოს ველი~. გიგი თავდახრილი უსმენს, სევდა შემოაწვება)

**გიგი** – აღარც სატრფოს ველი და აღაც მეგობარს, აზრი დაკარგა ყველაფერმა

**ქსენია** – არ თქვა, დედა, მეორედ მოსვლის ნიშნებია, გაფუჭდა დრო, გამხეცდა ხალხი

**კუპატაძე** – პოლიტიკაზეც გვითხარით რამე, როგორ მოგწონთ მმართველი პარტია?

**ქსენია** – არ გეწყინოს, მარა ტელევიზორს არ ვრთავ, მეშინია, დევიღალე, გედევიქცი ამდენი ტყუილით, სიძულვილით, დაჭამეს ერთმანეთი! თუ აკვირდებით, რავა წამეიხადეს ბოლომდე, გამოაჩინეს ნამდვილი სახე. აჰ, ცუდადაა საქმე!

**მირანდოლინა** – კომუნისტები გერჩივნათ?

**ქსენია** – ისე მაგენი დაწყდენ! შავი დღისთვის გადანახული ფული მქონდა, სიმწრით შეგროვებული და შემიჭამეს, მაგენი შეჭამა შავმა მიწამ!

**გიგი** – საცოდავი ბებიაჩემი მარტო ცხოვრობდა, ახლომახლო მეზობლის ჭაჭანება არ იყო, არც საქონელი ჰყავდა (მოვლა აღარ შეეძლო), არც ძაღლი (მის დაყეფებაზე შემეშინდება, ალბათ ქურდები მომადგენო), არც კატა (ეშმაკი და ბინძურიაო, იტყოდა), ქათმებს ვირთხა და ქორი არ უყენებდა, მონაზონივით ცხოვრობდა მარტოობაში, გაჭირვებაში... სახლში არც რადიო ჰქონდა და არც ტელევიზორი, ვერც ტელეფონი დავუდგით, კვირაში ერთხელ მაინც რომ დაგვერეკა და ამბავი გაგვეგო, წყალს შორიდან ეზიდებოდა. სკოლა რომ დავამთავრე, 3 000 მანეთი შეიტანა სალაროში, სტუდენტობისას დაგჭირდებაო. განა რა გააჩნდა თავად, მართლა წამებით, კაპიკ–კაპიკ ჰქონდა ჩემთვის შეგროვებული ის ფული. მერე აირია ყველაფერი, შეიცვალა მთავრობა და ის სამი ათასი მანეთი ისე გაბონდდა, არც კი გამომიტანია სალაროდან. გული მტკივა, სული მეხუთება, როცა წარმოვიდგენ, რომ 20 წელი გავიდა მისი გარდაცვალებიდან და აქამდე ნორმალური საფლავი ვერ გავუკეთე...

**კუპატაძე** – გვეშველება რამე?

**ქსენია** – აჰ, არ გქონდეთ უკეთესი ცხოვრების იმედი, დედა! ჩემი გამოცდილებით გეუბნებით ამას და არ გეწყინოთ! 80 წელია მეძახიან: იმედით–იმედითო და არ დაგვადგა საშველი. კაი ცხოვრების მოლოდინში სიკვდილი მომადგა აგერ.

**მირანდოლინა** – კარგი, რა დროს სიკვდილია, სად გეჩქარებათ!

**ქსენია** – შენ რა გგონია, სიკვდილს დეემალები სადმე თუ მეერიდება შენი წაყვანა

**მირანდოლინა** – არ წავყვები და მდიოს რამდენიც უნდა! მოდი, კიდევ ვიმღეროთ რამე!

**გიგი** – სიმღერა არა, ერთი თხოვნა მაქვს, ქსენია მასწავლებელი ბავშვობაში ცეკვაზე დადიოდა, აგერ კუპატაძეც იყო ერთ დროს ცნობილი ანსამბლის სოლისტი და აჭარული განდაგანა მომიძღვენით, იცეკვეთ რა, გთხოვთ!

**ქსენია** – ჯერ გიგიმ წაიკითხოს ის ლექსი, მე რომ მიყვარს და კი

**კუპატაძე** – არიქა, გიგი, თქვი რა, თორემ ჩაგვივარდა ნომერი

**გიგ**ი – (სევდიანად) ~შენთან ვარ, მაგრამ მაინც დაგეძებ,

 როგორც დაეძებს საჭმელს მშიერი

 და ამ პატარა მიწის ნაგლეჯზე

 შემაძრწუნებლად ვარ ბედნიერი!~

**ქსენია** – ეგეც კაია, მარა ჩემი ავტოპორტრეტიაო, – რომ მეუბნებოდი, ე, ის წამიკითხე

**გიგი** – ა, ჰო:

 ~მე ყველსა სიტყვის წარმოთქმა მტანჯავს

 თვალს ყოველ დილით ტირილით ვახელ

 და, სანამ ქარი მისინჯავს მაჯას,

 მიშვერილი მაქვს წვიმისთვის სახე!~

**ქსენია** – რაღაცა სულ მეტირება ამ ლექსზე და რატომ, არ ვიცი!

**მირანდოლინა** – პოეზიის ხუთი წუთი გამოგვივიდა

**კუპატაძე** – ისე, რას ერჩოდნენ მაგ გადაცემას ტელევიზიაში, ვის რას უშავებდა. ქართულ პოეზიაზე უკეთესი რა უნდა მოასმენინო ქართველ ხალხს

**მირანდოლინა** – გახსოვს, გადაცემები თეატრალური და მუსიკალური ფოსტა, საესტრადო პანორამაც იყო, ხალხი გზავნიდა წერილებს რაიონებდან, ითხოვდნენ საყვარელ მსახიობთან და მომღერალთან შეხვედრას... ეს არ სჯობდა ამ პოლიტიკურ ისტერიკას, ახლა რომ ტრიალებს ქვეყანაში?

**გიგი** – ესენი ქართულ სულს ებრძვიან, მისი ჩაკვლა უნდათ, მაგრამ ვერ ეღირსებიან, ვერა! პოეზია ერის სულსა და გონს გამოხატავს და იმას გაგრძნობინებს, რაც ასე გვაკლია და გვჭირდება ახლა, ამიტომ თრგუნავენ ყოველგვარ ეროვნულს. ამ აშაღლარებმა კი არა, რუსეთის იმპერიამ ვერ შეძლო ჩვენი გადამუშავება ისე, რომ სხეული ქართული ყოფილიყო და სული კი – რუსული, როგორც მათი იმპერატრიცა ეკატერინა ოცნებობდა

**mirandolina** –ეჰ, ჯერ კიდევ როდის დაწერა რობაქიძემ `ჩაკლული სული~, როდის!!!

**კუპატაძე** – აბა, ქსენია მასწავლებელო, სურვილი შეგვისრულე

**ქსენია** – მე ჩხობაძის ქალი ვარ, ტყაჩირიდან, ასე ჰქვია ჩემს სოფელს. ბავშვობაში ცეკვის მასწავლებელი მოვიდა ჩვენთან. გვასწავლიდა, როგორც თავად იცოდა, ყველაზე კარგად მე ავითვისე. სად მყავდა მეწყვილე, ხეს მივუცეკვებდი და ისე ვმეცადინეობდი (ილეთებს აკეთებს)... რამდენი წელია აღარ მიცეკვია ან რა მეცეკვება, დედა, გვექცევა ქვეყანა თავზე, რას იტყვის ხალხი: გაბოთავებულა ამხელა ქალი და ცეკვავსო

(მირანდოლინა წამოიწყებს სიმღერას: `წყალს ნაფოტი ჩამოჰქონდა~... გადმოხტება კუპატაძე და გამოიცეკვებს, დიდი თხოვნისა და გაწევ–გამოწევის შემდეგ იწყებენ ცეკვას. უცბად შემოცვივდებიან ერთმანეთს გადახვეულები ნინი და ბიბი, ლუდის ბოთლებით ხელში)

ყვირილით – გი–გი–ლოოო, გვიყვარხარ!

მოიკითხავენ ერთმანეთს, ქსენიასაც გადაკოცნიან. ქსენია თავისთვის სიამაყით და ცრემლშეპარული ხმით:

**ქსენია** – ვუყვარვარ ყველას, მეხვევა ცა და ქვეყანა!

(ჯერ აკვირდება, მერე მოუბრუნდება ახალშემოსულებს)

**ქსენია** – რას გავს, ბებია, თქვენი ყოფაქცევა. ასე გადაფსკვნილები რომ ლოშნით ერთმანეთს, შუბლის ძარღვი გაგიწყდათ თუ არ დაგყოლიათ?! დედა–დედა, რავა გაბოზდა ქვეყანა!!!

**ბიბი** – ბებო–ბებო, თავი ფიზიკის გაკვეთილზე ხომ არ გგონია? ვეხვევი რა, ვაშავებ რამეს? აბა, კაცს ხომ არ ჩავეხვევი პიდარასტივით

**გიგი** – პი არა პე–, პედერასტი

**ქსენია** – ღმერთო, დაგვიფარე უარესისგან! უშველე ყველა გაჭირვებულს და მერე მეც მიშველე!

**ბიბი –** ჩვენ თავისუფლები ვართ, ბებო, და როგორც გვისწორდება ისე ვიქცევით!

**ქსენია** – თავისუფლებას რას ეძახით?

**ნინი** – რაც გინდა ის უნდა გააკეთო – აი, ესაა თავისუფლება, პატივცემულო მასწავლებელო! რაც გინდა, ის უნდა ქნა

**გიგი** – ეგ ~მინდას~ ტყვეობაში ყოფნაა. გამოდის, რომ შენი სურვილების მონა ხარ და არა – თავისუფალი

**ქსენია** – არ ვიცი, არა! რაც ჩემს ქალიშვილობაში სირცხვილად ითვლებოდა, ახლა ნორმადაა გამოცხადებული და ვეღარაფერი ვეღარ გევიგე!

**ბიბი** – ქსენია მასწავლებელო, თქვენთვის რა არის თავისუფლება?

**ქსენია** – თავისუფლება თავის უფალთან ყოფნაა, შენს ღმერთთან კავშირია. ყველა ნორმალურ ადამიანს თავისი სინდისი უნდა აკავებდეს, თავისი ნამუსი უნდა თოკავდეს, მარა...

**ბიბი** – ჩვენი საუბარი ~დათა თუთაშხიას~ სუფრის სცენას ჰგავს, კინოდან მახსოვს და ახლაც კინოში მგონია თავი, თქვენ რომ გისმენთ!

**გიგი** – დათა თუთაშხიობას ცოტა გაკლია! ისე, არც ნანო თავყელიშვილი–შირერისა გაწყენდა გვერდით

**ნინი** – ეგ ვინღაა?!

**ქსენია** – კინო მაინც არ გინახავს, ბებია?! ასე რამ გამოაშტერა ეს თაობა, ღმერთო, დაგვიფარე უარესისგან! არა, ტელევიზორმა გადაგრიათ თქვენ და კომპიუტერმა მოგიღოთ ბოლო! დღე და ღამე მიმჯდარი ხართ და უკაკუნებთ. ესაა თქვენი ცხოვრება? წიგნი თქვენ აღარ იცით და ფიქრის თავი აღარ გაქვთ, თქვენი საკუთარი აზრიც არ გაგაჩნიათ, ისე ხართ გამოფიტულები

**კუპატაძე** – მაგას ჰქვია ზომბირებული თაობა

**მირანდოლინა** – და ეგოცენტრულიც!

**ბიბი** – ოხ, თორემ ახლა თქვენ ხომ სულ საკუთარი უნიკალური აზრები და იდეები გაწუხებთ, რა!

**მირანდოლინა** – ჩვემ ის მაინც ვიცით, რა არის სამშობლო, ტრადიცია, გენი, ფესვი და ძირი. თქვენ კი ღირებულებები აღარ შეგრჩათ, ბიბი, ეროვნულ ნიჰილიზმში ცხოვრობთ, დასცინით ყველაფერ ქართულს და გიხარიათ!

**ნინი** – რაო? რას ბაზრობენ, ვერაფერი ვერ გავიგე!

**გიგი** – მიიხედ–მოიხედეთ რა ხდება ირგვლივ, ყველას თავისუფალ ცხოვრებაზე აქვს პრეტენზია და სინამდვილეში ერთ თავისუფალ კაცს ვერსად ნახავ, ყველგან სურვილების მონობაა და მეტი არაფერი

**ბიბი** – კაი, რა, გიგი, ისე საუბრობ, თითქოს წმინდანი მყავდე და სულ ქვეყნის კეთილდღეობაზე ფიქრობდე!

**გიგი** – შენ რა იცი, მე რაზე ვფიქრობ!

**ბიბი** – ვიცი

**გიგი** – რაზე?!

**ბიბი** – მთვარეზე და ვარსკვლავებზე! (იცინის) მეტისმეტად რომანტიკული ხარ, კონფორმისტი რომ არ იყო, რა!

**ნინი** – დაიცა, რა პონტი ააგდეთ, სადღეგრძელო დამალევინეთ რა! (კუპატაძე უსხამს)

 (ორონიით) პატ. გოჩა, ფეხი რა ზომა გაქვთ?

**კუპატაძე** – ბატონო?!

**გიგი** – მიდი, აბა, დაადგინეთ ზომები! (ჩუმად იცინის)

**ნინი** – ფეხი რა ზომა გაქვთ–მეთქი

**კუპატაძშე** – რა შუაშია აქ ჩემი ფეხის ზომა?! თავი ხომ არაფერს მიარტყი!

**ნინი** – ჯერ არა! რატომ ავარდით, პატივცემულო? რა გკითხეთ ისეთი, ჰა?!
**გიგი** – მიდი, უთხარი და მოისვენებს

**კუპატაძე** – 41

**ნინი** – უი, რა იყო, პიპეტკაა?! (ხარხარებს)

**კუპატაძე** – რა აცინებს?

**ბიბი** – რადა, გამოიანგარიშა უკვე

**კუპატაძე** – რა გამოიანგარიშა?

**ბიბი** – 41 გაყავი შუაზე და გამოაკელი 6 სანტიმეტრი, რამდენია?

**კუპატაძე** – (სერიოზულად დაინტერესდა და ანგარიშობს) რამდენია და 14, 5 სანტიმეტრი

**ბიბი –** ჰოდა ეგაა შენი ზომა. 15 მაინც ყოფილიყო (იცინიან)

**ნინი** – გიგი, შენ რა ზომა გაქვს ფეხი?

**გიგი** – 21, 5 სმ

**ნინი** – აი, ენდე მაგრამ შეამოწმეო, სანამ საკუთარი თვალით არ დაინახავ და ხელით არ შეეხები, ისე არაფერი დაიჯეროო – ასე მასწავლეს ბავშვობაში, გიგიიიიიიიიიიიიი

**ქსენია** – რას ანგარიშობთ, ბებია?

**ნინი** – შენს ქმარს, ბებო, ფეხი რა ზომა ჰქონდა?

**ქსენია** – კალოშს 45–ს იცვამდა და ბასანოჩქები 44 უნდოდა

**ნინი** – კაი დრო გაგიტარებია, აბა! (იცინის, კისკისობს)

**ქსენია** – არ ვარგა, ბებია, უჯერო სიცილი, ღმერთი გიწყენს!

**ბიბი** – შენ რა იცი, ღმერთს რა სწინს და რა უხარია, ბებო?

**ქსენია** – სანამ აღმსარებელი და მაზიარებელი არ გახდებით, ისე ვერაფერს გეიგებთ!

**ნინი** – ქსენია მასწავლებელო, უკაცრავად პასუხია და თქვენს ქალიშვილობაში ბევრი გეი იყო?

**ქსენია** – რა ჯანდაბაა გეი?

**გიგი** – სოდომის ცოდვაზე გეკითხება, ქსენო

**ქსენია** – კაცები რომ ყვარობენ ერთმანეთს?

**გიგი** – ჰო, მაგაზე

**ქსენია** – დაგიფაროთ ღმერთმა მაგ ცოდვისგან!

**ნინი** – მართლა იცნობდით ეგეთებს?

**ქსენია** – ისე, ზედმეტი ცნობისმოყვარეობაც ცოდვაა, რომ იცოდე! ცოდვა და მადლი ყოველთვის იყო, მარა მე სხვისი ცხოვრებით არასოდეს მიცხოვრია და არც ის მაინტერესებდა, ვინ რას აკეთებდა. ბოროტება და სიკეთე გვერდიგვერდ დადის! მარა ჩემსა დროს არავინ ყვიროდა, ბოზი ვარ და ქურდი ვარო. ახლა ტელევიზორში აცხადებთ, ასეთი ვართო და პარადებს მართავთ, გვიყურეთ, როგორ გეირყვნა ქვეყანაო! მართლა, რავა წამეიხადეთ ბოლომდე! მეორედ მოსვლის ნიშნებია, აბა სხვა რა ჰქვია ამას!

**მირანდოლინა** – მაგას ჰქვია აღვირახსნილობა

**ქსენია** – ჩემმა დედამთილმა იცოდა თქმა, ადამიანს უნდა დააცადო, სანამ ბოლომდე არ წამეიხდის, ისე ვერ გაიგებ ვინააო. ახლა ისეთი დრო დადგა, ყველამ ბოლომდე წამეიხადა, ბოლომდე!

**ბიბი** – (ასხამს ღვინოს) ჰოდა, იმ ქართველს ვენაცვალე, ბოლომდე ვინც წამეიხადა, თავისუფლებას ვაშაააა!

**კუპატაძე** – გიგი, რა ხდება შენს დაბადების დღეზე, რა უცნაურად აეწყო ყველაფერი, გლობალურ თემებზე დისპუტში არ გადავიდა?!

**მირანდოლინა** – კარგი, შევცვალოთ, რა, თემა. მოდი ახლა ის ვთქვათ, გიგი რატომ გვიყვარს? თქვენგან დავიწყოთ, ქსენია მასწავლებელო!

**ქსენია** – ჩემსავით ალალ–მართალია და იმიტომ, დედა!

**ბიბი** – ჭკვიანია და ოფიციალური გიჟია!

**გიგი** – გიჟი არა, გიჟმაჟი!

**ნინი** – გიგი ჩემთვის მაგარი კაცია, მაგას ყველა უყვარს. ჯიგარ!

**მირანდოლინა** – გიგი შეუვალია, სალი კლდე და კავკასიონი!

**კუპატაძე** – გიგი სიმართლის პირში მიმცემია და მაგიტომ მიყვარს მეც

**ქსენია** – რას გავს ახლა შენი სიტყვა–პასუხი, შე კაცო! ფუ, დეიწვა თქვენი გაჩენის დღე! (ქსენია დგება და მიდის, უბოდიშებს კუპატაძე და თან გაჰყვება)

**ბიბი** – ოხ, გიგლო–გიგილო, შენ მართლა სიმართლეს იძლევი პირში?

**გიგი** – ჰოდა, გინდა ახლა შენც მოგცე ეს სიმართლე პირში?

**ბიბი** – მიდი, აბა, მატაკე!

**გიგი** – შენი და ნინის ქცევა დიდი ხანია გასცდა შეყვარებული წყვილის სტატუსს და ბოზების ხორხოცსა და ხუნტრუცს დაემსგავსა

**ნინი** – შენ რა, ქსენიასავით გვარიგებ ჭკუას?!

**გიგი** – არა, ნინი, ეგ არც მიფიქრია, უბრალოდ, სიყვარული სხვა რამეა და ერთმანეთისკენ აშკარა და დაუფარავი ლტოლვა კიდევ – სხვა რამ

**ბიბი** – (დაცინვით) გშურს?!

**მირანდოლინა** – ეს უადგილო ირონია არ გინდა ახლა, ბიბი!

**ბიბი** – რა იყო, მირო, ჩემი ნინი შენც ხომ არ გევასება, ჰა, გამოტყდი ახლა და ერთ ღამეს დაგითმობს. ნინი, ხომ გაუძლებ მირანდილონას ხახუნს?

**მირანდოლინა** – რა უნდა გელაპარაკო, სექსუალური მანიაკი ხარ, გახრწნილი სულის! გიგი, მეც წავედი!

**გიგი** – რა ხდება, რა გჭირთ, რას დაერიეთ ერთმანეთს, ამისთვის შეიყარეთ ჩემთან?

**ნინი** – გვაპატიე, არ გვინდოდა ვინმეს საწყენად მიეღო ჩვენი ~ხორხოცი~ (აჯავრებს). მირო, რა იყო, ცოოოტა ნასვამები ვართ და ვერ უნდა გაგვიგო?!

**მირანდოლინა** – არ მაქვს სურვილი ბიბის ბილწსიტყვაობას ვუსმინო, უზრდელი ბიჭი!

**ბიბი** – შენ თუ წახვალ, ჩვენც წავალთ, მირო, და..

**მირანდოლინა** – შენ დიდი ხანია წასული ხარ... ხელიდან. წავედი, გიგი, დაგირეკავ მოგვიანებით!

(გიგი აცილებს, შემობრუნდება და ხედავს, როგორ ზასაობენ ნინი და ბიბი)

**გიგი** – დიდხანს ვუყურო პორნო–ეროტიკას?!

**ბიბი** – შენს დაქალ მირანდოლინას უკაცობა სტანჯავს და არ გეუბნება, ქსენოა და 20 წლის ქვრივია, შენ რაღა გჭირს, განა რას ვაკეთებ ასეთს

**გიგი** – ასეთს არაფერს, მაგრამ ისეთს – ცუდს! რაც შეეხება მირანდოლინას, ის საუკეთესო ადამიანია და თავი დაანებე, ყველამ თავის ბოზ მამიდას მიხედოს!

**ნინი** – მამიდა არ მყავს!

**გიგი** – გავა დრო და გნახავთ დაშორიშორებულს. ეგ თქვენი ვნება ისე გაქრება, როგორც სიზმარი გაღვიძებისას

**ნინი –** აუ, რა პოეტური ხააარ!

**ბიბი** – რატომ არ გესმის, რომ გვიყვარს ერთმანეთი

**გიგი** – ისიც ვერ გაგირკვევიათ, რა არის სიყვარული. ლოგინში კოტრიალი რომ მოგბეზრდებათ, მერე იტყვით, ერთმანეთს ვერ გავუგეთო – ახლა მოდაშია ამ ტიპის ბოზობა

 (შემოდის კუპატაძე)

**გიგი** – სად იყავი აქამდე, პატივცემულო?!

**კუპატაძე** – ქსენოს ვდიე ლამის სახლამდე, ათასჯერ მოვუბოდიშე, მაინც არ მოეწონა ჩემი ყოფაქცევა!

**ბიბი** – სხვას ვის მოსწონს, მას რომ მოსწონებოდა, ჰა?

**კუპატაძე –** ბიბი, არ გირჩევ ჩემთან კამათში შემოსვლას, თორემ ხომ იცი, შავ ზღვას თეთრადმოგაჩვენებ, ჩაგქოლავ–ჩაგასპიტაკებ!

**გიგი** – არ დაიწყოთ ახლა მორიგი რაუნდი! მე თქვენი მომთვინიერებელი არა ვარ და დღეს მაინც დამასვენეთ, შემარგეთ წლის ეს ერთი დღე!

**კუპატაძე** – ბიბი არის ცნობილი ავხორცი და ჩემი რა არ მოსწონს, მაინტერესებს. მაგასავით მაინც არ ვარ მოდებული საიტებს და ყოველ კვირა არ ვიცვლი საყვარლებს

**ნინი** – რა საყვარლები, არ ამჭრათ ახლა, ცენტრალური ნერვული სისტემა არ გამითიშოთ, რა!

**ბიბი** – შენ ვინ დაგიწვება, კუპა, ცოლს მიხედე და ტრაკს ნუ ათამაშებ, რა!

**ნინი** – ვაიმეეე, ამათ როგორ გაუბერეს, არ მაგინებინოთ ახლა ორივემ

**კუპატაძე** – ბატონო?

**ნინი** – ბატონყმობა დიდი ხანია გადავარდა, რა!

**ბიბი** – ნინი, ნუ ერევი, მოკეტე!

**ნინი** – ე, ბიჭო, ტონი, რა!

**ბიბი** – ტონი კიარა, დამაბრწყინდი აგერ!

**ნინი** – ფუ, რა უზრდელი ხარ, შენ შეგთხარე ტრაკში!

**ბიბი** – აუ, ჩემი, ეს რო ზრდილობაზე დაგიწყებს ბაზარს, შე სირქალა შენ!

**გიგი** – (ყურებზე ხელს მიიდებს, და ხმამაღლა წაიმღერებს) ზღაპარია თუ ნამდვილიიიიი

(გაბრაზებული ნინი გადის, ბიბიც გაჰყვება)

**გიგი** – რა გჭირთ, რა! ყველა ჩხუბის ხასიათზე როგორაა, რამ გაამწარა ეს ხალხი, ნევროზი გაქვთ ყველას, არც მეგობრობა იცით და არც სიყვარული! ცარიელი აგრესია და ამბიციაა ირგვლივ, დავიღალე, მართლა დავიღალე!

**კუპატაძე** – კარგი, ნუ მიაქცევ ყურადღებას! სამსახურში რა ხდება, რას გპირდებიან!

**გიგი** – კარდიოლოგიური დისპანსერის ხელმძღვანელად დამნიშნეს

**კუპატაძე** – ვაა, აქამდე როგორ არ თქვი! მაგარია! ხომ ხედავ, ბედნიერება რა უცებ მოვიდა

**გიგი** – (მწარედ იღიმის) ბედნიერება? სად არის მერე, ან რა არის ეს ბედნიერება, კაცმა არ იცის. სხვისი ცხოვრებით, სხვისი ტკივილით ვცხოვრობ და ეგაა ბედნიერება?!

**კუპატაძე** – ბედნიერება არის შესრულებული მოვალეობით დამშვიდება სულისა – ასე თქვა ფიხტემ და შენც ამიტომაც ხარ კაცი–ბედნიერება. ~ზნაკომსტვაზე~ რა ხდება, აღარ შედიხარ, არ ერთობი?

**გიგი** – აღარც მახსენდება, ისე ვიღლები. მოდი, აბა, შევიდეთ ახლა (შემოაქვს ლეპტოპი)

**კუპატაძე** – ნახე–ნახე, რავა გეხვევა ყველა, კაცი და ქალი, დიდი და პატარა, უყვარხარ ყველას, გიგი! (იცინიან)

**გიგი** – მართლა რამდენჯერ ვარ გადარჩენილი გაუპატიურებას ამათ ხელში!

**კუპატაძე** – კაცებიც გწერენ უკვე? გადავირევი რა, გაბოზდა, დედა, ქვეყანა, გაბოზდა! (ქსენიას აჯავრებს)... თურმე რა ფარული პრობლემები ჰქონია ხალხს

**გიგი** – სექსუალუარად დაუკამყოფილებელია ყველა, ამათ რომ აჰყვე, მართლა აგჭრიან ჭკუიდან

**კუპატაძე** – ცენტრალური ნერვული სისტემა ხომ არ გეთიშება? (იცინიან)

**გიგი** – მართლა, შენი ცოლი რას შვრება, კიდევ ჩხუბობთ?

**კუპატაძე –** აუ, არ მითხრა, ნაადრევი კლიმაქსი აქვს და შეგვცა ყველას რა! უკვე მკიდია მისიკაპრიზები, ვეყრები, აღარ მინდა მაგასთან ცხოვრება

**გიგი** – მერე, ზურა? ბავშვს რას უშვრები

**კუპატაძე** – ზურა ჯერ პატარაა, 3 წლისაა, გაიზრდება და ავუხსნი. მოევლება მაგ საქმეს

**გიგი** – ასე მარტივად ნუ უყურებ! ცოდვაა ბავშვი. მთელი ცხოვრება გაწამებული ვიყავი იმით, რომ მამასთან არ ვმეგობრობდი და, როცა მამაშვილური დაიჭირა ჩემთან, უცხო კაცად მივიჩნიე, მას ძალიან ვუყვარდი, მაგრამ მე არ მქონია მამის მიმართ სიყვარული, მან ბავშვობა წამართა, ტრავმირებული დავრჩი მისი გაუთავებელი სმითა და ლოთობით. პირველად მამა მაშინ დავუძახე, როცა გარდაიცვალა (კედელს მიეყრდნობა). მამის ფაქტორი გადამწყვეტია ოჯახში, შენ არ იცი, რა ტკივილია ეს, ნუ გაიმეტებ ბავშს ამ ტანჯვისთვის!

**კუპატაძე** – (მიუახლოვდება გიგის, მხრებზე მოეხვევა) კაი, რა გჭირს, გიგი, რატომ ცახცახებ

(გიგის ტელეფონზე ურეკავენ)

**გიგი** – დიახ... რა სიმპტომები აქვს... სასწრაფოდ კარდიოგრამა გადაუღეთ, მოვდივარ, ახლავე! (კუპატაძეს) პაციენტს მწვავე შეტევა აქვს, უნდა გავიქცე, მალე მოვალ, დარჩი აქ!

(კუპატაძე მიდის ლეპტოპთან)

**კუპატაძე** – ხედავ, ჩვენს გიგილოს სახელად ლუი დაურქმევია და ბენ აფლეკის სურათი დაუდევს (იცინის). დედა–დედა, დაგეხვეოდა ხალხი, აბა, რა იქნებოდა! ეს ვინ სწერს?– თაკო: ~სიხარულო, არ შემხვდები? მინდა შენი დიდი და გრძელი~.

~ლუი, მე გათხოვილი ვარ, ჩემი მეუღლე თანახმაა, მისი თანდასწრებით გამჟიმო და, თუ მოგინდება, მერე ჩემი ქმარიც მიაყოლო~ – ფუ თქვენი!

~მყავს ცოლ–შვილი, ვმუშაობ ერთ–ერთ სამინისტროში, ვეძებ გაუბაზრებელ, სუფთა, ჰიგიენურ–დაბანილ, მაგარ ტიპს ხანგრძლივი და სანდო ურთიერთობისთვის, ადგილი მაქვს!~

~ვართ სამნი, ვმართავთ ორგიებს, შემოგვიერთდით!~

~მიყვარს, როცა მაფურთხებენ, მლანძღავენ, მაგინებენ უკანასკნელი სიტყვებით, შეგიძლია თან გამჟიმო და თან მცემო? გადაგიხდი~

– ვაიმე, მართლა მეორედ მოსვლაა, რა!

(სცენის მეორე კუთხეში ლეპტოპით შემოდის ნინი)

**ნინი** – ნახე, რა მაგარი ბიჭი ავწიე: ლუი, 30 წლის: `ვარ უცოლო, მაღალი, სექსუალური, გამომწვევი, ვნებიანი ლომი, გამომეხმაუროს აფეთქებული და მოცახცახე, შუშპარა და მჩქეფარე შვლის ნუკრი, წერა მეზარება, დამირეკეთ სკაიპში `მეკო-12~. აუ, მაგარი ჭინჭებიანი აფერისტი იქნება, ძუძუები მიგრძნობს, რა

**კუპატაძე** – ეს ქეთევან ამილახვარი ვინაა, ნახე, რა თავხედია, რა უწერია: ~მინდა კაცი, მაგარი მტყვნელი, დამრტყმელი, პურისმჭამელი, არღანზე მოქეიფე, ბევრი ფულით, უკომპლექსო, გახელებული ტარიელი~

– თავადო ამილახვარო, არ ვარ ტარიელი, ამაოდ მიღიმით

(სკაიპით რეკავს ნინი)

**ნინი** –hai, რა გქვიათ რeალურად?

**კუპატაძე** – (მიხვდება, რომ ნინის ესაუბრება.შეცვლილი ხმით) ვახო! შენ, სიხარული?

**ნინი** – მე – ქეთათო!

**კუპატაძე** – რას ეძებ, სიხ?

**ნინი** – აქ რას ეძებენ, მე გითხრა?

**კუპატაძე** – ზოგს სიყვარული უნდა, ზოგს – სექსი

**ნინი** – სიყვარული? (კისკისებს), ნუ მაცინებ, რა, სიყვარულსაც შევეცი და მის მძებნელსაც. კაცი მინდა, ვახო, კაცი, მაღალი, გამხდარი, სექსბომბი, ფულიანი, მანქანიანი, სასურველია მაღალი თანამდებობის პირი, ბანკირი ან ბიზნესმენი

**კუპატაძე** – მასეთი ჩვენს ქალაქში დიმიტრია გელოვანი

**ნინი** – ეგ ვინ სირია?

**კუპატაძე** –რა kacis ლექსიკა გაქვს?

**ნინი** – ლექსიკა? შენ შეგთხარე კლიტორი, რა გამაცინე! ლექსიკა არა მექსიკა

**კუპატაძე** –კაი ახლა, ნუ აიყროლე პირი!

**ნინი** – ვახო, არ გეხუმრები, მაგარი ნაშა ვარ, დაგევასები, სასწრაფოდ შევხდეთ

**კუპატაძე** – მოიცა, ასე უცებ როგორ შევხვდეთ, არც კი ვიცით, როგორები ვართ, ეგებ არ დაგვევასოს ერთმანეთი

**ნინი** – შენ პიდარასტი თუ ხარ თქვი, რას ქვია არ დაგევასო, გითხარი, მაგარი ნაშა ვარTqo, vaa!

**კუპატაძე** – ეგებ მე ვარ კვაზიმოდო. სურათები გავცვალოთ

**ნინი** – სურათის შანსი არაა, თუ გინდა, გავიხდი და გაჩვენებ ჩემს ფისო–ფისოს

**კუპატაძე** – ეგ აჩვენე შენნაირ დაუკმაყოფილებელ სირთაქვებს

**ნინი** – არ გიდგება? ვერ გავიგე, რა! არ გადამაყოლა შეხვედრას! ადექი, გამოექანე და დამეხრახნე აგერ

**კუპატაძე** – რაზე?

**ნინი** – რაზე და კლიტორზე

**კუპატაძე** – ვერ გავიგე, რა გაქვს ამისთანა, კლიტორია თუ რქა?

**ნინი** – წადი შენი! (გათიშავს skaips)

**კუპატაძე** – ამილახვარი კი არა, ახვარი ხარ!

(შემოდის მირანდოლინა)

**მირანდილინა** – გიგი სად არის?

**კუპატაძე** – სამსახურში გამოიძახეს... რა იყო, რა სახე გაქვს, მოხდა რამე?

**მირანდოლინა** – მეტი რაღა უნდა მოხდეს... რუსებმა დაგვბომბეს, სამაჩაბლოს ვკარგავთ, იქით კოდორიც დაიკავეს

**კუპატაძე –** რა ომი, რას ბოდავ, რა გჭირს?

**მირანდოლინა** – არ ვბოდავ, არა... რამე მეტყობა არასერიოზულობის?

**კუპატაძე** – (გახევდება) რას ამბობ...

**მირანდოლინა** – აღარ მინდა ეს რუსეთი, ჩამოგვაცილოს ვინმემ არ შეიძლება? მაგათი იმპერიალისტური პოლიტიკა არ დამთავრდა, ვერ მოერია მსოფლიო ამ მონსტრს, ურჩხულს.

**კუპატაძე** – მსოფლიო თუ ვერ მოერია, ჩვენ რისი იმედი გვაქვს, გამაგებინე, ვის ვებრძვით, რისი თავი აქვს გაღატაკებულ საქართველოს, იარაღით მოვერევით, ეკონომიკით თუ რა რესურსების იმედი გვაქვს?

**მირანდოლინა** – ჩვენ ჩვენი სიმართლე გვაქვს და ეგ გვამარჯვებინებდა ჩვენზე ასჯერ უფრო ძლიერ და მრავალრიცხოვან დამპყრობელზე. არც ვაჟკაცობა გვაკლდა და არც სამშობლოს სიყვარული...

**კუპატაძე** – eeeee, კარგი რა, მაქედან რომელი შეგრჩათ დღეს ან შენ რომელ ეპოქაში ჩარჩი? რანაირად მსჯელობ? რა გგონია, ახლა ქუდზე კაცი გამოვა და ცხენებით და ხმლებით ვიომებთ? წერტილოვანი დარტყმებით შეუძლია რუსეთს ჩვენი ჩაძირვა

**მირანდოლინა** – მაგ ოცნებას ვერ აიხდენს, ვერ ეღირსება საქართველოს განადგურებას... არ იდრიკება ქართველი კაცი, არა, ვერ ხედავ?! ვინმემ რომ დაგაჩოქოს, შენზე ღირსეული და სულით ძლიერი უნდა იყოს და იმპერიალისტური სულისკვეთებით შეპყრობილი სახელმწიფო თანამედროვე მსოფლიოსთან დაპირისპირებას ვერ გაბედავს

**კუპატაძე** – კეეეეე, მსოფლიოს იმედზე იყავით და გეშველებათ!!!

**მირანდოლინა** – ახლა სხვა რეალობაა, გოჩა, და ამაზე თვალის დახუჭვა სიბეცე იქნება

**კუპატაძე** – ამ სახელმწიფოში ჭკუა აქვს ვინმეს? რას აკეთებს საგარეო საქმეთა სამინისტრო, როგორ არ გამოიყენა ყველა დიპლომატიური საშუალება, როგორ არ შეძრა მსოფლიო? სად არიან ელჩები და ლენჩები, სად?! გიჟსა და არანორმალურს უნდა შეასკდე თუ პირიქით, მტერი მოყვარედ უნდა მოაქციო, – ესაა სიბრძნე და, როცა ქვეყანაში ამდენი არ ესმით, ის ქვეყანა მეტის ღირსია!

**მირანდოლინა** – მოიცა ერთი, რა თეორიებით მსჯელობ? შენ ახლა მტრის წისქვილზე ასხამ წყალს და მაგ ლოგიკით რუსულ აგრესიას ამართლებ!

**კუპატაძე** – ჰო, ეგ კარგად გამოგდით საქართველოში, ერთი ნაბიჯი და მტრად გამომაცხადებთ, ერისა და მამულის მოღალატედ!!! ჩენ მართლა ვერაფერზე ვერ ვსწავლობთ ჭკუას, ვერც საკუთრი შეცდომებზე და არც ისტორიული გამოცდილების გაგვეგება რამე. ამიტომაც ვართ ასეთ დღეში, ამიტომაც ავაყვავეთ ქვეყანა, ვისწავლეთ დროისა და შრომის კულტურა... რა მათხოვრებიც ვიყავით, ის დავრჩით, რა!

**მირანდოლინა** – რა უნდა ამ რუსეთს, რა აღარ გაძღა მაგათი მუცელი, აღარ ყოფნის თავისი უკიდეგანო ტრამალები? დაგვანებოს რა თავი, რა დაგვებედა მისი მეზობლობა

**კუპატაძე** – ისტორიული ავბედობაა ჩვენი, მეზობელს ვინ ირჩევს, თორემ ...

(შემოდის გიგი)

**მირანდოლინა** – გიგი, გაიგე, რაც მოხდა?

**გიგი** – ხომ ხედავთ, 21–ე საუკუნეში ისევ დადგა ჟამი სისხლისა, წარმოიდგენდით ამას?

**მირანდოლინა** – მეშინია, გიგი!

**გიგი** – რეზერვისტების მობილიზაცია დაიწყო. თუ ექიმები დასჭირდებათ, მე პირველი წავალ

**კუპატაძე** – კარგი რა, არ გინდა ახლა. რომელი სამხედრო ექიმი შენ ხარ, გამოგიძახონ, ნუ ესწრაფი გმირობას და მოწამეობას, ისედაც ვიცით, რომ სამშობლო გიყვარს და პატრიოტი ხარ!

**გიგი –** ახლა ამ თემის უტრირების დრო არ არის

**მირანდოლინა** – აღარ ვიცი, რისი დროა, რა მოვიმოქმედო, ადგილს ვერ ვპოულობ

**გიგი** – რა უნდა მოიმოქმედო! ახლა ლამის პირდაპირ ეთერში გვანახონ ომი, ტელევიზიებს მიეცათ საქმე და სასაუბრო

 **მირანდოლინა** – წავალ, გიგი, ხვალ შემოგივლი... თავს გაუფრთხილდი... (მხრებზე მოეხვევა)

**კუპატაძე –** გიგი, მეც წავალ! (გვერდზე გაიყვანს და ეტყვის) `ზნაკომსტვაზე~ ვიღაცამ მოგწერა. ნინია და ფრთხილად იყავი (გაუღიმებს)

**გიგი** – ჰო, კარგი!

(აცილებს სტუმრებს, კომპიუტერს მიუჯდება, სცენის კუთხეში ჩანს ნინი, ის ისევ ზნაკომსტვაზეა, ურეკავს სკაიპით)

**ნინი** – მოხვედი, ახვარო?

**გიგი** – (ხმაშეცვლილი) რა იყო, რას ბილწსიტყვაობ, გინდა რამე?

**ნინი** – აუ, ეს ტიპი ამწევს ჭკუიდან, რა! წეღან რაზე შევთანხმდით, დაგავიწყდა? ფეხი გამოიღე თავიდან, რა!

**გიგი** – (იცინის, კითხულობს მიმოიწერას) ა, ჰო, შევხვდეთ, მაგრამ

**ნინი** – რა მაგრამ?

**გიგი** – ცოტა სხვა რეალობაა ახლა, რუსები გვბომბავენ, ჩართე ტელევიზორი

**ნინი** – მაგათ შევეცი, რას დავეძებ, მითხარი, ვხვდებით თუ არა?!

**გიგი** – ასე ძაან გინდა კაცი? არავინ გიწვება?

**ნინი** – ვინც მიწვება, მომწყინდა და ახლა შენთან უნდა ვუღალატო

**გიგი** – და რა იცი, მე როგორი ვარ

**ნინი** – აუ, გადამეღალა მუტელი რა, რას მახვეწებ, ბიჭოოოოოო

**გიგი** – რომ შეგხვდე, რას მიზამ?

**ნინი** – შეგახრამუნებ, იციიიი

**გიგი** – მე კი შეგისრიალებ უკან... თითებს... თმებში

**ნინი** – შეგეცი

**გიგი** – ასევე! (გათიშავს ლეპტოპს და გადის)

**ნინი** – ვეღარ გავიგე რა სჭირთ ამ ქართველ კაცებს, აღარ უდგებათ თუ ეშინიათ ქალთან ურთიერთობის? თუმცა ქალი რა იციან ამ ბანძებმა, მარტო დაალევინე, გამოაძღე ხინკლითა და მწვადით, დასვი კარგ მანქანაზე და აბლატავე – აი, ეგაა მაგათი ცხოვრება. აღარ გრცხვენიათ? ფუ, შეგეცით, რა! ერთი უცხოელი ვერ შევაბი ჯერ, მაგრამ დაიცა, დედას გიტირებთ, ევროპის ცენტრში შევაცდენ გამწარებულ ევროპელს და მდიეთ მერე ქართველო ვირებო!

**მეორე სცენა**

**ბიბი –** (ყვირილით) აუ, მაგათი ომი მინდოდა ახლა?! მკიდია ყველაფერი, რა, თავი დამანებონ, თავი! თურმე სამშობლოა გასაჭირში და დაიწყეს ახლა სირობა. მეც გასაჭირში ვარ და ყველას ვკიდივარ. ამათ ახლა მოუნდათ რეზერვი და დაცვა. რომელი საუკუნეა, აზრზე მოდით!!! მეზიზღება ეს ქვეყანა, უნდა ავითესო აქედან და მდიოს მერე კომისარიატმა და ქვეყნის დამცველებმა. ერთ უცხოელ ქალს შევაბამ და მოვშორდები ამ საბანძეთს, რა!

(კლინიკა. გიგი ზის კაბინეტში, მუშაობს. შემოდის ბიბი, ცოტა დარცხვენილი)

**გიგი** – შემოდი–შემოდი, რა ნაღვლიანი ხარ? რომანტიკოსი ხომ არ გახდი, სამშობლოს ბედზე ჩაფიქრებული?

**ბიბი** – კაი, ნუ მაშაყირებ! გუშინდელის გამო ბოდიშს გიხდი, მთვრალი ვიყავი და...

**გიგი** – ნინი რას შვრება, შერიგდით?

**ბიბი** – ეგეც ამომივიდა, რა, ყელში, ძაან პახაბნია, დამღალა

**გიგი** – თუ გიყვარს, მაშინ ნუ აბედინებ ამდენს, წრეგადასულია მისი გინება და საუბარი

**ბიბი** – აუ, მოკლედ, რა, მე ჩემი თავი ვერ გამომიზრდია, ახლა ეგ მამწყემსინე

**გიგი** – რა იყო, მოხდა რამე?

**ბიბი** – არა, ისეთი არაფერი...

**გიგი** – რაღაც გინდა... მითხარი, რა გჭირს?

**ბიბი** – ძალიან მიჭირს, გიგი, და უნდა დამეხმარო

**გიგი** – რამდენი გჭირდება?

**ბიბი** – არა, ფული არ მინდა

**გიგი** – აბა?!

**ბიბი** – კომისარიატში დამიბარეს, რეზერვში უნდა წამიყვანონ

**გიგი** – მერე?

**ბიბი** – რა მერე? მე ახლა ომში წამსვლელი ვარ?!

**გიგი** – რატომ? სადმე აღლუმებს ხომ არ მართავენ და იქ ხომ არ გაგვიანდება...

**ბიბი** – არ ვარ, ბატონო, გმირი, არა!

**გიგი** – დედიკოს კალთას ეფარები, ბიბი?!

**ბიბი** – კალთას არა, შარვალს! ერთი, გამაგებინე, მე როდის ვახსოვდი ჩემს სამშობლოს, ახლა რომ მომადგა. მე შემომწირა რამე, ჩემგან რომ მსხვერპლს ითხოვენ? რისთვის დავამთავრე უნივერსიტეტი, სამსახური და ხელფასი ოცნებად რომ გადამქცეოდა? და ახლა დავჭირდი თურმე სამშობლოს გასაჭირში! მეც სულ გასაჭირში ვარ, ბატონო, მკიდია ეგ ომი, რა!

**გიგი** – მოიცა, შენ რა გგონია, მე ია–ვარდითა და ხინკალ–მწვადით მანებივრებდა ვინმე? სტუდენტი გავხდი 9 აპრილის მერე, იმ წელს ყველა ჩარიცხეს უმაღლესში, თორემ ვინ მაღირსებდა სამედიცინოს! ცხრა აპრილის მერე დაიწყო ქვეყნის ნგრევა, არეულობა, უბედურება, მიტინგებზე სირბილი, მერე პრეზიდენტის დამხობა, დამპალი მხედრიონის თარეში, ამას მოჰვა ომი აფხაზეთსა და სამაჩაბლოში, შიმშლი, უპურობა, სიცივე, უსინათლობა, უგაზობა... გახსენებაც კი არ მინდა. სწორედ ჩემი თაობა იქცა დროისა და ეპოქის მსხვერპლად, დაკარგულ თაობად! მაგრამ ვის გავებუტო, ამიხსენი, ჩემს გასაცოდავებულ, ხერხემალში გადატეხილ, ვაი–პოლიტიკოსებისგან გავერანებულ ქვეყანას მოვთხოვო პასუხი?

**ბიბი** – ჰოდა, მეც მაგ ეპოქაში დავიბადე, პარიზიდან კი არ ჩამოვფრენილვარ! თუ შენ თვალწინ ინგრეოდა ქვეყანა, მე უკვე ნანგრევებში გავჩნდი, ჩემი ბრალია?!

**გიგი** – და რა ვქნათ ახლა, ვის მოვთხოვოთ პასუხი მე და შენ?! ჩვენი წინაპრები, უსახელო გმირები, საკუთარი სისხლის ფასად რომ იცავდნენ თავიანთ მიწა–წყალს შენსავთ კი არ გაჰყვიროდნენ: რატომ ქვეყნის მეფემ არ აგვარიდა ომიო, ქუდზე კაცი გამოდიოდა, ვაჟკაცობა და სახელი ეგ იყო, და იცი რატომ? – ყოველ მათანს უყვარდა თავისი სამშობლო, ოჯახი და მის დასაცავად უკან არ იხევდნენ. შენ კი გაიქვავე გული, ამოირეცხე ყველას სიყვარული, არავინ არ გიყვარს საკუთარი გასიებული თავის გარდა, ეგოცენტრიკი ხარ და ამიტომ მეცოდები!

**ბიბი** – გიგი, მე და შენ სხვადასხვანაირად ვუყურებთ ცხოვრებას! შენ ვითომ პატრიოტობას აწვები. მე ჩემსას ვითხოვ, არ მაქვს პრეტენზია არაფერზე, დარჩით თქვენ გმირებად, მე თავისუფალი ცხოვრების ნება მომეცით 21–ე საუკუნეში

**გიგი** – ნუ მაშინებ ამ 21–ე საუკუნის ძახილით. რა გგონია, რას ცვლის ეს საუკუნე? ხომ არ ფიქრობ, რომ საზოგადოება და ადამიანები უკეთესები გახდნენ, ვიდრე 20 საუკუნის წინ იყვნენ. გაიხსენე, აბა, ქრისტეს მეძავი მიუყვანეს, თქვენ შორის ყველაზე უცოდველი ვინცაა, პირველმა იმან ესროლოს ქვაო და, როცა მაღლა აიხედა, ბრბო წასული იყო, ვერავინ გაბედა ქალის ჩაქოლვა. შენი 21–ე საუკუნის საზოგადოება ამას იზამს? ყველაზე თახსირი და დამპალ–დამღძალი (ეღიმება) პირველი დაგიმიზნებს და გხეთქავს თავში, არ იცი? და ამ საუკუნის ძახილით გინდა გაამართლო შენი ქმედება?

**ბიბი** – მე სისხლი ახლა მიდუღს და შემარგეთ ეს ცხოვრება, რა!

**გიგი –** რომელი ცხოვრება, ბიბი, დალევაში, ღამის კლუბებში მამიკოს ფულებით დაყოველ კვირას სხვადასხვა ქალის ვითომ სიყვარულში გაყიდული თავისუფლება?! შენთვის ცხოვრება ინტერნეტია, ვირტია, ვეღარც ხვდები, საითკენ მიექანები უკვე

**ბიბი** – ყველა ჭკუას როგორ მარიგებს, ამომივიდა უკვე ყელში რა!

**გიგი** – ძალიან გაღიზიანებული ხარ, მაგრამ ერთი მაინც უნდა გკითხო: რამე წმინდა და ამაღლებული არსებობს შენთვის?

**ბიბი** – კი, დედა!

**გიგი** – მერე, რას გეუბნება დედაშენი?

**ბიბი** – შენთან გამომგზავნა, სთხოვე, ჯანმრთელობის ცნობა გაგიკეთოს, დაგიწეროს რამე დიაგნოზი, თუნდაც გულის იშემიური დაავადებაო

**გიგი** – უი, რას ამბობ, კარდიოსკლეროზი და წინა მიტრალური საქვლის პროლაფსი ხომ არ დაგიწერო?!

**ბიბი** – დამცინი?

**გიგი** – არა, არ მეცინება!

**ბიბი** – რას იზამ, გააკეთებ?

**გიგი** – მეგონა, მთელი ჩემი ცხოვრება სიმართლეს ვემსახურებოდი. ახლა როგორ აგიხსნა, რომ არ შემიძლია ასეთი ყალბი ცნობის დაწერა, თანაც ასეთ დროს, როცა შენგან ჩაწიხლულ სამშობლოს ასე უჭირს! მაპატიე, მიჭირს ჩემი ზნეობრივი პრინციპების წინააღმდეგ წასვლა

**ბიბი** – ასე მგონია, რადიო მაქვს ჩართული და ვუსმენ!

**გიგი** – ტელევიზორიც ჩართე და ეგებ უკეთესად დაინახო, რა ხდება ქვეყანაში

**ბიბი** – დედაჩემს რა ვუთხრა?

**გიგი** – ქალბატონ სალომეს ჩემ მაგივრად ბოდიში მოუხადე, უთხარი, დედის გულის კარგად მესმის, ისედაც გულის ექიმი ვარ, მაგრამ იქნებ ჩემს გულშიც ჩაიხედოთ შიგადაშიგთქო

(შემოდის ექთანი)

**ექთანი** – კონსილიუმი იწყება, გელოდებიან!

**გიგი** –ახლავე! (ბიბის) არ გეწყინოს, უნდა დაგტოვო. (მოეხვევა) მე შენ მართლა მიყვარხარ, ბიბი... (გადის)

**ბიბი** – (თავისთvის) ფუ, შენი, რა უნდა გთხოვო სხვა რამე ცხოვრებაში, ნაგლეჯ ფურცელს მამადლი და სიყვარულს და მეგობრობას მეფიცები. მართლა დამპალი და დამღძალი ყოფილხარ!

**მესამე სცენა**

 (რეკავს მობილური, ნინი პასუხობს)

**ნინი –** ჰო, გოგო რას შვრები? მე საიტზე ვარ, მაგრამ რა ხდება ერთი გამაგებინე, ვისაც ვწერ, ყველა მპასუხობს წითელ ხიდზე წავიდეთო, რა წითელი ხიდი აუტყდათ ამ სირებს, ვერ გავიგე, სად გარბის ეს ხალხი. ისე, ხიდზე სექსი არ მქონია ჯერ... ა?! ვაიმე, მართლა სერიოზული ომია? ამათ შიგ ხომ არა აქვთ? რა დროს ომია, გოგოოოო, და ახლა პადვლებში უნდა ჩავძვრეთ თუ დაიცა, რა უნდა ვქნათ? დაგვბომბავენ? ეგენი ვერ არიან ხო იცი! ჩემთან რა უნდათ, წავიდნენ და პრეზიდენტს ესროლონ ბომბი, მე რა დვუშავე... რა ტანკები, არ ამჭრა ჭკუიდან, ტანკები მოდიან?! კაი რა, ნუ მაშინებ, ისე ტანკს რამხელა აქვს წინ, (იცინის) აუ, რუს ტანკისტს რომ ჩავუხტები ტანკში, აბა, დავაი, წავიდა ვანიააააა, აუ, რა ეგზოტიკური იქნება! ნუ, ხო, რომელ ჯარისკაცს ვეტყვი უარს, მით უმეტეს ტანკისტს, აბააააა! ისე მართლა ცუდადაა საქმე თუ რას ბჟუტურობს ეს ხალხი, ვეღარ გავიგე. ერთი ჩემს გენიოსა მეზობელს უნდა მივადგე, ეგება მაგან მაინც მითხრას რა უნდა ვქნათ! ჰო, კაი, დავაი აბა, პაკაააა!!!

 (გიგი ჩანთას ალაგებს, შემოდის ნინი)

**გიგი** – ოო, საიტის ბოზებს ვახლავარ! რაფერ ხარ, როგორ გამოწყობილხარ, ომში მიდიხარ?

**ნინი** – კი, ჯარშია ჩემი ადგილი, ფორმიან კაცებზე ვითიშები. პატრულის ბიჭებს და ჯარისკაცებს რომ ვხედავ, ცენტრალური ნერვული სისტემა მეთიშება, რა!

**გიგი** – წამო ჩემთან ერთად ომში და, როგორც კი იქნება დაწოლის საშუალება, ჯარისკაცებში ჩაგაგდებ, პატრული იქ სად ვეძებო!

**ნინი** – სად წამოგყვე, მიდიხარ სადმე?

**გიგი** – ჰო, სამშობლო მიხმობს (პათოსით და ხუმრობით) და მივდივარ!

**ნინი** – რა უნდა გააკეთო იქ?

**გიგი** – რასაც ექიმები აკეთებენ!

**ნინი** – აა! და, როდის მიდიხარ?

**გიგი** – მალე, თითქმის გავდივარ რა, მანქანა მომაკითხავს და გავალ!

**ნინი** – (დაიბნევა) ლუკა და დათო წაიყვანეს ჩვენი კორპუსიდან

**გიგი** – ვიცი. ბიბიც მიჰყავთ რეზერვში!

**ნინი** – რა? ბიბი?

**გიგი** – რა იყო, რა შეიცხადე, ჰა?!

**ნინი** – ბიბის ომში რა უნდა, იარაღის რა გაეგება მაგას! მოკლავენ!

**გიგი** – თუ მოკლავენ, გმირულად დაეცემა მაინც, შენს სდევას არ ურჩევნია?

**ნინი** – ნუ მეკაიფები, რა, ისე მეუბნები, თითქოს ბახმაროში მიდიოდეს დასასვენებლად!

**გიგი** – (ამ ჩალაგებისას უცებ წიგნს წააწყდება, დაჰყურებს და მერე ნინის მიუბრუნდება) ეს მინდა გისახსოვრო, წარწერის თავი არ მაქვს, მაგრამ გთხოვ, ეცადო და წაიკითხო, არ ინანებ, იცოდე!

**ნინი** – აუ, ამხელა წიგნს არა წამაკითხებს, გაგიჟდი?!

**გიგი** – ~დათა თუთაშხიაა~, დაიწყე კითხვა და ისე მოგეწონება, მერე ვეღარ მოშორდები, შე შესახრამუნებელო!

**ნინი** – (შეცბება, მიხვდება, რომ ~ზნაკომსტვაზე~ გიგის ესაუბრა. ჯერ ჩაჯდება, მერე წამოდგება, მივა და ჩაეხუტება გიგის, წიგნს გამოართმევს, ცრემლებს მალავს) გი–გი!!! ვნებიანო ლომოოო....

(კარზე აბრახუნებს ქსენია. შემოდის კალათით ხელში)

**ქსენია** – გააღეთ კარი!

**გიგი** – შემოდი–შემოდი!

**ნინი** – ახლავე, ქსენია მასწავლებელო (უღებს კარს, მიესალმება და გადის)

**ქსენია** – გაგეღოს სამოთხის კარი! (კალათიდან ამოიღებს ნამცხვარს და ხილს) ეს შეჭამე, არ დატოვო, შეგარგოს ჩემი ნაშრომი ღმერთმა!

**გიგი** – დაჯექი, ქსენო, საქმე მაქვს შენთან!

**ქსენია** – (უცებ შეცბება) რა იყო, მოხდა რამე?

**გიგი** – მოხდა, კი, ისევ ომი დაიწყო, რუსეთმა წაგვართვა კოდორი და ცხინვალი, ისევ ტყვიებისა და ბომბების ხმა ისმის. ~უბედურო ჩემო ქვეყანა, სასტიკი დღეები გელის!~ – შექსპირს რომ არ ეთქვა, ახლა მე ვიტყოდი

**ქსენია** – (ტირის) არ დამადგა საშველი, ვეღარ დევისვენე, გედევიქანცე ამდენი უბედურების შემყურე, ღმერთო, რა შეგცოდე ასეთი! შვილმა მომიძულა და სახლიდან გამომაგდო, კიდევ კარგი, ჩემი გოგოს ბინაში ვცხოვრობ, მაგრამ დევიღალე ამდენი მარტოობით. ჩემი ეზო, ჩემი სახლი მენატრება, გამოვიფიტე ასფალტზე სიარულით. კიდევ ომი მინდოდა? ისედაც სულ ომსა და ტანჯვაში არ ვარ?

**გიგი** – კარგი, ახლა, დამშვიდდი, ლიზი რას შვრება?

**ქსენია** – რას იზამს, არის იმ საფრანგეთში და ზრდის შვილს ფრანგულად. გადავჯიშდებით, გიგი, ამ ქვეყანაში ქართველის მოძებნა გაგიჭირდებათ, თორემ ნახავ, ჯერ ახალგაზრდა ხარ და ბევრს მოესწრები... მერე გამიხსენებ!

**გიგი** – მომისმინე, რაღაც მინდა გთხოვო: გუშინ და დღეს დედაჩემისთვის აღარ დამირეკავს, ვიცი, როგორ ელოდება ჩემს ზარს და ვერ ვურეკავ!

**ქსენია** – დაურეკე, მერე, შე კაცო, რატომ ანერვიულებ?!

**გიგი** – ქსენო... მე ომში მივდივარ, ექიმები სჭირდებათ, ბევრი დაჭრილიაო – ამბობენ!

**ქსენია** – (შეიცხადებს) ვაიმე, რა მეშველება უშენოდ, გიგი, ხომ იცი, მარტო ვარ ამხელა ქალაქში, მარტო!

**გიგი** – ყველას გვეშველება, ნუ გეშინია! მარტო რატომ ხარ, ეკლესიაში იყავი, მრევლთან და მოძღვართან ახლოს და, შეძლებისდაგვარად, ილოცე. შენ რაც შეგიძლია ისე ემსახურე ახლა ქვეყანას, მე ჩემი წილი მომეთხოვება, სხვას– თავისი. უნდა წავიდე, ტყვიის სროლა მე არ ვიცი და რაც ვიცი, იმას გავაკეთებ! ოღონდ დედაჩემს შენ დაურეკე და უთხარი, მოულოდნელად მივლინებით გაუშვეს საdRac, გირეკავდათ, გათიშული გქონდათ ტელეფონი და მე დამაბარათქო! (მძიმე პაუზა) მთელი ჩემი შეგნებული ცხოვრება, ჩემი პატიოსნება და სიყვარული ლაფში არასოდეს ამომისვრია, თუ რამე გამყვება ამ ომში, დედაჩემის სიყვარული იქნება, მეპატიოს ამ სიყვარულის უთქმელობა. რაღაც ძალიან პოეტურად გამომდის საუბარი, მაგრამ დედაზე და სამშობლოზე სხვანაირად როგორ ვილაპარაკო, მე სხვა სიწმინდე ცხოვრებაში არ გამაჩნია!

**ქსენია –** (ატირდება) 9 აპრილის მერე თვალზე ცრემლი ვეღარ შევიშრე და კიდევშენი ამნაირი ლაპარაკი მინდა, გიგი?!

**გიგი** – შენ ძლიერი ქალი ხარ, ქსენო, ხომ ხედავ, ვერ მოგერია ცხოვრება, კიდევ ბევრს გაუძლებ, ნუ გეშინია, ღმერთი შეგეწევა! (აწვდის კონვერტს) ეს ბიბის გადაეცი, ზემოდან ტელეფონის ნომერი აწერია და დაურეკე, მას ძალიან ეჩქარება და სჭირდება ეს წერილი

**ქსენია**– (გამძაფრებული ცნობისმოყვარეობით) ამისთანა რა ჩაწერე შიგ!

**გიგი** – (იცინის) ზედმეტი ცნობისმოყვარეობა ცოდვაა, ქსენო, და აღსარებაში გექნება მოსანანიებელი. მე 1 საათში გავდივარ, აუცილებლად გადაეცი, დღესვე!

**ქსენია** – (ლოცავს, მოეხვევა მხრებზე) წაღმართიანად გევლოს, სადაც ფეხი გადაგედგას, უფალი შეგწეოდეს! (ემშვიდობებიან)

**მეოთხე სცენა**

ნინი თავის ოთახშია, გიგის ნაჩუქარ წიგნს ათვალიერებს, შემოდის ბიბი ზურგჩანთით

**ბიბი**  – ვაა, ქალი დონე! წინების კითხვა დაიწყე?

**ნინი** – შენი საქმე არ არის, შე ტრაკო, შენ!

**ბიბი** – გოგო, შენ ნორმალური საუბარი შეგიძლია, საერთოდ?

**ნინი** – შენნაირებთან?! და შენ ნორმალური ხარ მერე?

**ბიბი** – (მოვა, წიგნს წაართმევს) – უფ, ამ სირქალას ~დათა თუთაშხიას~ კითხვა არ დაუწყია?! ნამდვილი ნანო ხარ, ნანო თავყელიშვილი–შირერისა

(რეკავს ბიბის ტელეფონი)

გისმენთ, ვინ ხარ? ქსენია? (გასწორდება წელში, გაიჯგიმება) გისმენთ ქსენია მასწავლებელო! რა საქმე? მე ახლა გიგის მეზობლად ვარ, ნინისთან. არა, მე გნახავთ, არ შეწუხდეთ... კარგი მაშინ, არ წავალ, დაგელოდებით!

**ნინი** – (კისკისებს) ქსენია მობილურით გეკონტაქტება? ხშირად ბაზრობთ?

**ბიბი** – ო, მოკეტე ახლა, რა, შენს ხასიათზე არ ვარ!

**ნინი** – ეგ ჩანთა რომ მოგიკიდია ზურგზე, აშკარად ვიღაცის ტრაკში მიძვრები დასამალად

**ბიბი** – შენ ცოტა სიტყვები შეარჩიე, გაფრთხილებ, თორემ შეგაძვრენ და შეგიძვრენ, სადაც საჭიროა

**ნინი** – გაეთრიე აქედან, არ მინდა შენთან ურთიერთობა (წიგნს წაართმევს), წადი შენს გზაზე რა!

**ბიბი** – ჩემი გზა შენზე გადის

**ნინი** – აი, დამაბრწყინდი აგერ!

**ბიბი** – არ გეხუმრები, სოფელში მივდივარ, ბებიასთან!

**ნინი** – (აიტეხავს სიცილს) ბებიასთან! მოენატრა ბიჭს ბებო. 5 წელია იქით არ გაგიხედავს და ახლა მიდიხარ, ხო, ბებიასთან!

**ბიბი** – ნერვებზე ნუ მთხრი რა, ისედაც მაგარი დაძაბული ვარ. შენმა მეზობელმა და ჩვენმა საუკეთესო მეგობარმა (დაცინვით) უუუდიდესი მეგობრული დახმარება გამიწია, ახვარმა!

***ნინ*ი** – ვინაა შენი ახვარი, ბიჭო, შიგ ხომ არა გაქ?

**ბიბი** – მაგას ცხოვრებაში ერთხელ ვთხოვე დახმარება და ნაგლეჯი ფურცელი დამამადლა, დაახვიოს აქედან რა!

**ნინი** – აკი რეზერვში მიდიოდი. აგეწვა? შეგეშინდა? სამეგრელოს ტყეებს გინდა შეაფარო თავი? შენ მე სულელი ხომ არ გგონივარ. გგონია, ამდენს ვერ ვხვდები?

**ბიბი** – შენ რას ხვდები, მკიდია, მე. დიახაც, ბებიაჩემთან მივდივარ, უნდა ავითესო ამ ქალაქიდან. გამოვიდნენ და თვითონ დაიცვან გასაჭირში მყოფი დედასამშობლო დამპალმა პოლიტიკოსებმა

**ნინი** – იმათზე უარესი ხარ ახლა შენ! ფუ მეზიზღება ყველა ქართველი კაცი, მშიშრებო, ქალაჩუნებო, ტრაკებო, შეგეცით უკლებლივ, რა!

(კალათით ხელში შემოდის ქსენია მასწავლებელი. უხასიათოდაა)

**ქსენია** – (იღებს კონვერტს კალათიდან) ეს გიგიმ დამიტოვა, სასწრაფოდ გადაეცი, სჭირდებაო (აძლევს კონვერტს და თან ცნობისმოყვარე თვალს ადევნებს, როგორმე გაიგოს, რა წერია ასეთი შიგ. ბიბი ხსნის კონვერტს, ქსენია მოუბრუნდება ნინის)

შენ, ბებია, რამხელა გიჭირავს ხელში. არ მითხრა, ახლა წიგნების კითხვა დავიწყეო!

**ნინი** – არა, ჯერ არ დამიწყია, მარა ვაპირებ, ასე 3 წელიწადში მოვრჩები ამის კითხვას!

(ბიბი თავს ხელებში ჩარგავს. ნინი მივა და ხელიდან გამოსტაცებს ფურცელს)

**ქსენია** – რა იყო, ბებია, რა დაგემართა, ცუდად ხარ?

**ნინი** – (კითხულობს ხმამაღლა) ~კარდიოლოგიური დისპანსერი ამით ადასტურებს, რომ მოქალაქე ბიბი თოიძე აყვანილია აღრიცხვაზე და მკურნალობს ჩვენს დაწესებულებაში დიაგნოზით ორკარიანი სარქვლის ნაკლოვანება. ცნობა ეძლევა saWiroebisamebr წარსადგენად. მთავარი ექიმი გიგი ჯაფარიძე~. ax, `saWiroebisameb~ ara?! Oo, Se dampalo Sen!

**ქსენია** – (ტირის) გულით ავდმყოფი თუ იყავი, არ ვიცოდი, ბებია! ნუ გეშინია, ახალგაზრდა ხარ და გადაიტან!

**ნინი** – მაგას გული კი არა, ტვინი სტკივა, ტვი–ნი!

**ქსენია** – ღმერთო, უშველე ყველა გაჭირვებულს და მერე მეც მიშველე!

**ბიბი** – დიდი მადლობა, ქსენია მასწავლებელო!

**ქსენია** – წავედი მე. ღმერთო, მშვიდობა ჩამოაგდე ამ გაუბედურებულ ქვეყანაში!

(ქსენია გადის)

**ნინი** – წაეთრიე ახლა, ავადმყოფო, ცნობა გიჭირავს უკვე ხელში და მიაცუნცულე კომისარიატში

**ბიბი** – ოკ, ამაღამ გამოვალ და დავრჩები, გაკვნესებ მთელი ღამე

**ნინი** – შენ ახლა წახვალ და აქ აღარასოდეს აღარ მოხვალ, გაიგე?

**ბიბი** – არა, ნინ, ამაღამ უნდა გაკრუსუნოოო

**ნინი** – აკრუსუნე ბებიაშენი, Se ტრაკო!

**ბიბი** – უყურე ამ ძუკნას, რას ბედავს!

(ნინი მოკიდებს ჩანთას ხელს და გადაუგდებს)

**მეხუთე სცენა**

**კუპატაძე –** ორი დღეა ვურეკავ და მობილური გამორთული აქვს

**მირანდოლინა** – რა ხდება, ხომ მშვიდობაა! ნეტავ რატომ არ პასუხობს?!

**კუპატაძე –** sms – იც გავუგზავნე, მაგრამ მაინც არაფერი ისმის

**მირანდოლინა** – გული ცუდს მიგრძნობს. კოდორში პატრიოტთა ბანაკები ცეცხლისთვის მიუციათ, აფხაზები დათარეშობენ და არბევენ ყველაფერს, ცხინვალზე საუბარიც არ მინდა. ასე ამბობენ, დაღუპულთა გვამები ქუჩებში ყრია და ვერ გამოჰყავთო. ქართველების წმენდა დაიწყეს რუსმა იმპერიალისტებმა, მათხოვრებმა. ლტოლვილთა ახალი ნაკადი მოაწყდა ქალაქს. ან რას უძლებს ეს საცოდავი დედაქალაქი, თუ ამასაც ქალაქი ჰქვია უკვე!

**კუპატაძე** – გიგის რა სჭირს, როგორ გავიგოთ, რა გავაკეთოთ, სად წავიდეთ, ამიხსენი!

**მირანდოლინა** – კიდევ დარეკე, რა!

**კუპატაძე** – (რეკავს) მგონი გავიდა! ჩართო ალბათ. ალო, ალო, გიგი–გიგი! არ გესმის? მე ვარ, ბიჭო, კუპატაძე... ფუ, გოჩა ვარ!... ბატონო?!. თქვენ ვინ ბრძანდებით?.. მერე? სად?... რა?! (ჩაიკეცება)

**მირანდოლინა** –რა ხდება... თქვი რა, ამოღერღე, მიდი!

**კუპატაძე** – გიგი ნაღმზე აფეთქდა და სასუნთ აპარატზე გვყავს შეერთებულიო –ვიღაც ექიმი იყო...

**მირანდოლინა** – სასწრაფოდ წავიდეთ! (გასვლას აპირებს)

**კუპატაძე –** ვერ წავალთ, გორის ჰოსპიტალში ჰყავთ. გზა რუსებს აქვთ გადაკეტილი, არავის ატარებენ, დამპლები!

**მირანდოლინა** – და, აბა, რა ვქნათ?!

(შემოდის ქსენია, გაფითრებულია)

**ქსენია** – გამაგებინეთ, გიგის რა იცით, არ მეხმიანება, ორი დღეა მისი ხმა აღარ გამიგონია. გული ცუდს მითქვამს. (მივა კუპატაძესთან) რა სახე გაქვს, მიმალავთ რამეს?!

**მირანდოლინა** – გიგი... ნაღმზე აფეთქდა, აპარატზე ჰყავთ შეერთებული

**ქსენია** – (კალათა ხელიდან უვარდება) ჩემო გიგიიი, ეს დღე რატომ გამითენე

**კუპატაძე** – კარგი, რა, ცოცხალ ადამიანს ნუ ტირით!

**ქსენია** – თავი მარტო ბალიშზე დასადებად ხომ არ გვაქვს, მოვიფიქროთ რამე, წამიყვანეთ გიგისთან

**მირანდოლინა** – ვერა, გორში ჰყავთ და იქ რუსები არ უშვებენ არავის, გზა აქვთ გადაკეტილი

**ქსენია** – მაგენს დეეკეტათ კბილები! ღმერთო, ყველგან მყოფო ღმერთო, გაგვარიდე ბნელს და ბოროტს, ჩამოგვაშორე ეს რუსები გზიდან, გვაცხოვრე მაგათ გარეშე, რა შეგცოდეთ ასეთი. მტერი მოყვრად გვიქციე, ღმერთო!

(შემოდიან ბიბი და ნინი წიგნით ხელში)

**ბიბი** – მოხდა რამე?

**ქსენია** – მეტი რაღა უნდა მოხდეს, დაგვამხეს am ამოსაწყეტლებმა ყველაფერი თავზე

**ნინი** – ოო, დაიწყო ამან ახლა რა!

**კუპატაძე** – გიგი ნაღმზე აფეთქდა

**ნინი** – ნაღმზე? (წიგნში თავს ჩარგავს, ქვითინებს)

**ქსენია** – ერთი ვერ დევისვენე, რა ვარსკვლავზე ვარ გაჩენილი, ერთი ვერ გევიხარე, სულ ომში ვარ, რაც გავჩნდი! ვაიმე, გიგი, რა გვეშველება, ჩემო გიგიიიი

**ნინი** – რას მოთქვამს ეს ქალი, არ ამიშალოს ცენტრალური ნერვული სისტემა, გააჩუმეთ, რა!

**მირანდოლინა –** კარგი, რა დაგემართა! (აწყნარებს. გადიან)

**ქსენია** – შენ, ბებია, ცენტრალურიც მოშილი გაქვს და პერიფერიულიც, შეპყრობილი ხარ, კვეთებულის ლოცვებიც ვეღარ გიშველის და მე რა მოგიხერხო!

**ბიბი** – სად არის შეერთებული აპარატს?

**kupataZe** – გორში

**ბიბი** – აუ ჩემი! (კედელს მიეყრდნობა) ... მე უნდა ჩავიდე გორში

**ქსენია** – მეც მოგყვები, სალი კლდე გავხდი უკვე, რუსის ტანკი კი არა, მთელი რუსეთი რომ გადამიდგეს წინ, მაინც ვერავინ დამაკავებს

**ბიბი** – აუ, გიგი, ნაღმი როგორ მოგერია, გიგი!

**ქსენია** – ისე, ერთხელ ვარ ნამყოფი გორში, სადამრიგებლო კლასი მყავდა წაყვანილი სტალინის სახლ–მუზეუმში, რატომ გაჩნდა ჩვენდა ჭირად ქვეყანაზე სტალინი, ეგ მაოხრებელი მკვდარი, მაგისი მოფიქრებული ნაღმებია ცხინვალიც და აფხაზეთიც!

**კუპატაძე** – მაშინ ყველა ერთად წავიდეთ, რა აზრი აქვს! თუ არ შეგვიშვებენ ქალაქში, მაგათ სინდისზე იყოს!

**ქსენია** – ამ ხნის ქალს რომ დამინახავენ, რა სინდისი მისცემთ ნებას, არ გაგვატარონ! ღმერთო, წაგვიძეხი წინამძღვრად და მცველად! ჩემს ქვეყანაში ამ პირდაუბანლებს უნდა ვეხვეწო, გამატარეთ-meTqi? ორკაპიკიანი ქალი არ ვყოფილვარ არასდროს, ნიუტონის კანონებს ვაგებინებდი ბავშვებს და დავიჯერო, ამ რუსებს იმას ვეღარ გავაგებინებ, რომ ჩემს რიადაგზე გამატარონ? ღმერთო, რა შეგცოდეთ ასეთი!!!!

(რეკავს კუპატაძის ტელეფონი)

**კუპატაძე** – დიახ, კი, ამ ნომრიდან დავრეკეთ... რა?!. გამორთეთ?! (განწირული ხმით დაიბღავლებს) გიგიიიიიიი...

**ბიბი** – მკიდია უკვე ყველაფერი, მაინც ჩავალ, wavedi!!!

(დიდი არეულობაა, ქსენია გონებას დაკარგავს, ქრება სინათლე)

**მეექვსე სცენა**

**მირანდოლინა –** თითქოს ყველაფერი დამთავრდა, რაღაც გაიყინა ირგვლივ, განაცრისფრდა სამყარო. ახლა, როდესაც წავიდა ის, ვინც ყველაზე ძვირფასი იყო ჩემთვის, მივხვდი, რომ აღარაფერს აღარ აქვს მნიშვნელობა. ემილი დიკინსონის თქმისა არ იყოს, ~ცხოვრება წარსულს გაჰყვა, შერჩა კარადის თაროს~... ან მე ვინღა ვარ დღეს, რას წარმოვადგენ, რას ვაკეთებ ჩემი ქვეყნისთვის: არც ოჯახი მყავს, არც წესიერი სამსახური მაქვს, თვითრეალიზაცია რომ შევძლო და აღარც სიყვარული შემარჩინა ცხოვრებამ. წავიდა გიგი და გაიყოლა ჩემი დარჩენილი ცხოვრებაც... დავდივარ ამ ქალაქში, ყველგან მას ვეძებ, გავიქვავე გული, თითქოს ვერც ვამჩნევ ადამიანებს, აღარაფერი აღარ მინდა, აღარავინ აღარ მიყვარს, ~დაბნელდა სულში, გარშემოც ბნელა~...

**ნინი** – დეპრესია გაქვს შენ და შეეცადე, თავი ხელში აიყვანო!

**მირანდოლინა** – ნეტა შემეძლოს ახლა საკუთარი თავის მართვა!

**ნინი** – ბევრი რამე შეიცვალა ჩემშიც, აღარ ვიცი, ეს გიგის დავაბრალო თუ ამ წიგნს, თუმცა ამის წაკითხვაც ხომ მისი უკანასკნელი თხოვნა იყო

**მირანდოლინა** – დაამთავრე ?

**ნინი** – კი, მთელი კვირაა ვკითხულობ, ნეტა ადრე წამეკითხა, ასე უაზროდ არ ვიქნებოდი. მეცინება, როგორ მაშაყირებდით და ნანო თავყელიშვილს როგორ მადარებდით, ვერ ვხვდებოდი, ვინ იყო. ძაანაც რომ მოვინდომო, ნანო ვერ ვიქნები, მაგრამ...

**მირანდოლინა** – მოგეწონა?

**ნინი** – მე ჯერ შენი სული დავინახე და სიყვარული მერე მოვიდაო – ასე სწერდა თუთაშხიას. ამაზე რომ დავფიქრებულიყავი, არც ბიბის გადავეყრებოდი და არც მაგისთანებს ამ ცხოვრებაში. მე ახლა დაღუპული ადამიანი ვარ, რაღა უნდა შევცვალო ირგვლივ, არც ვიცი. არც მიმთითებელი მყავს ვინმე მეგობარი და არც ძალები მეყოფა პირადი ცხოვრების შესაცვლელად, მაგრამ ის მაინც ვისწავლე, რა არ უნდა გავაკეთო

**მირანდოლინა –** არა, ნინი, ბიბი არაა ცუდი ადამიანი, ის მაშინ ვერ იქნებოდა გიგისგვერდით, უბრალოდ, მას ახლა კრიზისი აქვს და კარგი მეგობარი სჭირდება გვერდით, რომ კარგი საქმეების კეთება შეძლოს. ნუ მიატოვებ, უარესს არ გადაეყარო, ეს შეჩვეული ჭირი გერჩივნოს

**ნინი** – ალბათ, მართალი ხარ, მაგრამ ახლა ისეთ მდგომარეობაში ვარ, დათა თუთაშხიასნაირი რაინდი მელანდება (იცინის), მეც მინდა ვიყო ნანო და მყავდეს დათა!

(შემოდის კუპატაძე)

**კუპატაძე** – ბიბი არ ჩამოსულა?

**ნინი** – არც ვიცოდით თუ მოდიოდა

**მირანდოლინა –** დაგირეკა თუ რა იცი?

**კუპატაძე** – კი, დამეკონტაქტა

**ნინი** – ან ამდენ ხანს რა უნდოდა იქ, ომი რახანია დამთავრდა

**კუპატაძე** – ნეტა ქსენია მასწავლებელი როგორაა

**მირანდოლინა** – ჩაწოლილია, არც ჭამს და არც საუბრის ხასიათზე არაა, ორი კვირაა ასეთ დღეშია

**კუპატაძე –** ვერ მივდივარ მასთან, რით ვანუგეშო, რა ვუთხრა, როგორდაველაპარაკო, აღარც ვიცი. ეგ გიგიზე იყო მიწებებული, ყოველ დღე აკითხავდა, ნახულობდა, კალათით რაღაცას შემოუტანდა... როგორ უცებ დავკარგეთ ყველაფერი, უაზროდ დავდივარ და ვერაფერს ვაკეთებ

**ნინი** – ცოლს შეურიგდი?

**კუპატაძე** – თუ ამას ურთიერთობა ჰქვია! რაღაცნაირად ავეწყვეთ ხელახლა, უფრო შვილის გამო. არ მესმის, რა დილემაა ასეთი ეს ოჯახური ცხოვრება. მე რომ მკითხოთ, მართლა ჯობია შენთვის იყო და კისერზე არ შემოიგდო ეს სისულელე უღელი და აუცილებლობა, მაგრამ ამ ქვეყანაში ვინ გაგახარებს. უცოლო თუ ხარ, ეჭვის თვალით გიყურებენ. ჰოდა შევირთე და რა მოვიგე? სახლში შესვლა მეზარება, დამღლელი სახეები, უინტერესო თემები, 24 საათი ჩართული ეს შავ–ბნელი ტელევიზორი თავისი სერიალებითა და პოლიტიკური ტოქშოუებით... სიყვარული და პატივისცემა გაქრა, ვითომ შევეწყვეთ ერთმანეთს... ფუ, მეზიზღება ეს სიყალბე და თვალთმაქცობა... არ მახსოვს ვინ თქვა, მაგრამ კარგად კი თქვა: ცოლქმრობა – ყველაფრის შეგუება, სიყალბე და სულის სიმათხოვრე, მიუტევებელი ერთგულება, შეურაცხმყოფელი სიახლოვე – აი, ზუსტად ასეა რა!

**ნინი** – ბიჭო, შვილი გყავს, რა სისულელეებს ბოდავ, ეეე!

**კუპატაძე** – ჩემი ერთადერთი აზრი და სიხარული, ვენაცვალე! მაგრამ ოჯახური იდილიისთვის, ბატონო, არ კმარა მარტო შვილის სიყვარული. შენ ამას ვერ გაიგებ და, საერთოდ, ქალები მაგარი ეგოცენტრიკები ხართ!

**მირანდოლინა** – ყველას რაღაც გზა გაქვთ, ნინი და ბიბი ერთად იქნებიან, შენ ოჯახზე, შვილზე უნდა იზრუნო, მე რა ვქნა, მე... ვის რაში ვჭირდები

**კუპატაძე** – არ გინდა ახლა ეგეთები, ჩვენ ერთმანეთს ვჭირდებით ყველანი. ან შენს მომავალს რატომ ვერ ხედავ, ახლა დეპრესია გაქვს, გადაივლის ყველაფერი და აეწყობი, გული არ გაიტეხო!

**ნინი** – მირო, ისე საუბრობ, თითქოს მე და ბიბის ხელის მოწერაღა გვაკლდეს. რაც წავიდა ერთხელაც არ დაურეკავს, არც ის ვიცი, როგორაა

**კუპატაძე** – ჩვენ ხშრად ვცოდავთ გამოვლენის ფორმებში, ერთმანეთს ველოდებით... დაგერეკა, ვინ გიშლიდა?! ეგებ რა უჭირდა, ერთხელაც მაინც დაინტერესდი?

**ნინი** – მე რა მტკივა და რა მაწუხებს იქნებ მასაც ეკითხა

(ხელჯოხით შემოდის ბიბი, აცვია სამხედრო ფორმა, ფეხი სტკივა)

**კუპატაძე** – ბიბი–ბიბი! (გადაეხვევიან) როგორ ხარ, ბიჭო, აქამდე სად დაიკარგე

(sixarulisgan მირანდოლინა და ნინიც გადაეხვევიან)

**ბიბი** – ქსენია როგორაა? სადაა?

**ნინი** – ცუდადაა, ჩაწვა, არ ჭამს და არც საუბრის თავი აქვს

**ბიბი** – მერე არ უნდა ნახო?

**კუპატაძე –** ერთად ვნახოთ

**მირანდოლინა** – გვითხარი რამე, ბიბი, გავიმარჯვეთ თუ, როგორც ახლა იტყვიან, ღირსეულად დავმარცხდით

**ბიბი** – რაზეა ჟღურტული! დამარცხებით ვიმარჯვებთ, მსოფლიო დგას ჩვენ გვერდით, ვენაცვალე სამყაროს, როგორ ვუტვარვართ ყველას, გვეხვევა ცა და ქვეყანა....

**ნინი** – ფეხზე რა გჭირს

**ბიბი** – მუხლში ვარ დაჭრილი, იქ დამაწვინეს, სადაც გიგი იწვა, გორის ჰოსპიტალში, ხომ იცით, არა!..

**მირანდოლინა** – მერე?!

**ბიბი** – ექიმებმა რომ გაიგეს, გიგის მეგობარი ვიყავი, არ მშორდებოდნენ... (გულის ჯიბიდან ნაჭერს ამოიღებს) ეს პერანგია, გიგის პერანგი... როცა ნაღმზე აფეთქდა, გონზე იყო რამდენიმე წუთიო. სანამ საოპერაციოში გადაიყვანდნენ, am პერანგზე საკუთარი სისხლით დაუწერია ორი სიტყვა: **გაუძელი, დედა!** (პაუზა)... ეს ექთანს ჰქონდა შენახული, არ უნდოდა ჩემთვის მოეცა. წამოსვლის წინ მოვიდა და მითხრა: ვერც ოჯახს გადავეცი, დედამისი შემეცოდა, უფრო გაუმწარდებოდა ცხოვრება და არც სხვისთვის მინდოდა მიმეცა, მაგრამ ვხვდები, რომ მართალი არა ვარ, შენ გქონდეს და როგორც გადაწყვეტ, ისე მოიქეციო... ჰოდა, ახლა თქვენ გადაწყვიტეთ

(მირანდოლინა გამოართმევს და სახეზე აიფარებს, ქვითინებს)

კარგი ახლა, ტირილი არაა გამოსავალი, მეც ბევრი ვიტირე...

**ნინი** – ამ საქმეს მხოლოდ ქსენო მოაგვარებს. აბა სხვა ვინ გაბედავს და დედამისს ვინ აჩვენებს ამას

**კუპატაძე** – ქსენოს გინდათ აჰკიდოთ ეს ტვირთი?!

**მირანდოლინა** –არა! ხომ გახსოვთ, როგორ უყვარდა გიგის ოთარ ჭილაძე, სულ მის ლექსებს არ გვიკითხავდა?! ჰოდა, ჭილაძეს უწერია: `სანამ დედას შვილის სისხლიანი პერანგი აცვია, ქვეყანა არ დაიღუპებაო~. ჯერ ჩემთან იყოს და მერე მე ჩავუტან დედამისს! (უცბად დუმილი ჩამოვარდება)

**ნინი** – ბიბი, შენ ფეხი გტკივა?

**ბიბი –** არა, სული

**ნინი** – რა?! (დაიბნევა, გაუკვირდება)

**მირანდოლინა** – მე წავალ... ბიბი, შენ დღეს გიგი დაგვიბრუნე... თუ რამეში დაგჭირდეთ, დამირეკეთ

**კუპატაძე** – არ გინდა ახლა ზედმეტი ტრაგედიები, ისედაც განადგურებულები ვართ. წავიდეთ და პანაშვიდი გადავუხადოთ, პირჯვრის წერა ხომ იცი, ნინი.

**ბიბი** – ჯერ ქსენია მასწავლებელი ვნახოთ და იქიდან შევიაროთ ეკლესიაში. შენ რას შვრები, ნინი?

**ნინი** – არაფერს. მე დრო მჭირდება, ბიბი, ბევრი რამ მაქვს საკუთარ თავთან გასარკვევი

**ბიბი –** და რას არკვევ ასეთს?

**ნინი –** ყველაფერს. ჯერ ის უნდა გავიგო, რა მინდა და ვინ მჭირდება, დანარჩენი მერე...

**კუპატაძე** – კარგი ახლა, წავედით, ქსენია ვნახოთ! (გადიან სცენიდან)

**მეშვიდე სცენა**

სცენაზე შემოდის ქსენია გრძელ თეთრ პერანგში. წვება. ბორგავს. ესიზმრება. სცენის კუთხეში თეთრ კვართში bundovnad ჩანს გიგის სილუეტი. ექოსავით გაისმის misi ხმა:

`არ დაიჯეროთ, რომ აღარა ვარ,
 რომ გაგიმეტეთ და მიგატოვეთ...
 მე მხოლოდ გავცდი სოფლის გალავანს,

 ამაოებას და სიმარტოვეს~...

**ქსენია** – სად ხარ, გიგი, სად?!

**გიგი** – (იმერულად მოუქცევს) რაფერ ხარ, ქსენო?

**ქსენია** –(ტირილით) ჩემო გაუხარებელო, ჩემო მარტოსულო – განდეგილო, უსიყვარულოდ წასულო... რა იყო შენი ცხოვრება, მოჩვენებასავით გაგვიქრი, მოფერებაც ვერ მოვასწარი შენი, მადლობაც ვერ გითხარი, გიგი...

**გიგი –** კაი ახლა, არ დაიწყო, არ გინდა. მადლობა უფალს ყველაფრისათვის!

**ქსენია** – ჩემი ცნობისმოყვარეობა ახლაც არ მასვენებს. ნუთუ ისე წახვედი, რომ არავინ მოგწონებია, არავინ გყვარებია? რატომ ასე უშვილძიროდ, რატომ?!

**გიგი** – ეხ, ქსენო–ქსენო, ვინც მე მიყვარდა, მას არასდროს ვყვარებივარ და ვისაც მე ვუყვარდი, მისკენ არც გამიხედავს... სიყვარულშიც დამაგვიანდა.

**ქსენია** – ვეღარ ვუძლებ შენს მონატრებას, როგორი უცნაური იყავი, სულ სადღაც გეჩქარებოდა, სულ მთისკენ, მწვერვალებისკენ მიგიწევდა გული... ან რაღაა ჩემი დარჩენილი ცხოვრება, ვიღას ვჭირდები, აზრი დაკარგა ყველაფერმა... მე რატომ უნდა მოვსწრებოდი შენს გაჭირვებას, გიგი, რა უბედური ვარ, შენთან ერთად საკუთარ თავსაც ვტირი, მეც ეგოისტი ვყოფილვარ, მაგრამ არავინ დამინდო ამ წუთისოფელში, საკუთარმა შვილმაც კი მომიძულა, მეც ცოდვა ვარ, გიგი, როგორღა გავათრიო დარჩენილი დღეები, როგორ?!

**გიგი** – შენ ახლა იქ ხარ, სადაც უფრო საჭიროა. დედაჩემს არ მოსცილდე გვერდიდან, მას სჭირდები, ანუგეშე...

**ქსენია** – საცოდავი დედაშენი! ჩემს იმედად რატომ დატოვე, ბიჭო, რატომ მიგვატოვე, გიგი, რატომ? ხომ ხედავ, გსაყვედურობ კიდეც

**გიგი** – გინდა ლექსად გითრხა?!

**ქსენია** – მართლა სიმზარია თუ მოჩვენება, რა ხდება ჩემს თავს, შენ შენსას ახლაც არ იშლი, ჰო!

**გიგი –** ~შენთან ვარ, მაგრამ მაინც დაგეძებ,

 როგორც დაეძებს საჭმელს მშიერი

 და ამ პატარა მიწის ნაგლეჯზე

 შემაძრწუნებლად ვარ ბედნიერი!~

**ქსენია** – გიგი, გიგი... ნუთუ ყველაფერი დამთავრდა, გაქრა, ჩაიფერფლა?! ცხოვრება წყალმა წაიღო, გიგი........

**ფარდა**